Përshëndetje,
 
Autoriteti i Komunikimeve Elektronike dhe Postare (AKEP) është një institucion i pavarur, i cili ushtron veprimtarinë e tij brenda kompetencave ligjore të përcaktuara në ligjin nr. 54/2024 “Për komunikimet elektronike në Republikën e Shqipërisë”.
 
Referuar gërmës “c”, pika 2 e nenit 3, të ligjit nr. 54/2024, AKEP, nuk ka kompetencë ligjore për të shqyrtuar përmbajtjen e komunikimeve elektronike. Në këto kushte, AKEP nuk mund të ndërmarrë masa administrative apo të ndërhyjë në përmbajtjen e faqeve të internetit, portaleve online, platformave të rrjeteve sociale, platformave video apo çdo forme tjetër të përmbajtjes digjitale.
 
Mbajtur parasysh sa më sipër, si dhe duke iu referuar shkronjës “ç”, të pikës 2 të nenit 30 të ligjit nr. 54/2024 të sipërcituar, si dhe pikës 9 të Aneksit E, të rregullores nr. 47 datë 26.10.2017 “Për zbatimin e regjimit të Autorizimit të Përgjithshëm”, “çdo operator/sipërmarrës që ofron shërbime/rrjete të komunikimeve elektronike sipas regjimit të autorizimit të përgjithshëm, duhet të respektojë kufizimet e transmetimeve të përcaktuara me përmbajtje të paligjshme ose të dëmshme, nga organet kompetente të parashikuara në legjislacionin respektiv.
 
Bazuar në aktet e mësipërme, “AKEP, me disponimin e kërkesës së organit kompetent të fushës për kufizimin e transmetimit me përmbajtje të paligjshme ose të dëmshme, i drejtohet sipërmarrësit/subjektit që ofron rrjetin dhe/ose shërbimet e komunikimit elektronik publik, për ndërprerjen dhe bllokimin e transmetimit të kësaj përmbajtje. Me marrjen e kërkesës nga AKEP, sipërmarrësit e komunikimeve elektronike që mundësojnë ofrimin e shërbimit internet (ISP), kryejnë mbylljen e menjëhershme të URL-ve objekt kërkese.
 
Si përfundim, në rastet kur lindin pretendime/kërkesa që lidhen me përmbajtje të paligjshme, mashtruese, penale, të dëmshme, çdo subjekt duhet t’i drejtohet organeve kompetente ligjzbatuese për trajtimin e tyre.
 

